पटना : बिहार बीजेपी के वरिष्ठ नेता और पूर्व उपमुख्यमंत्री सुशील कुमार मोदी ने शनिवार को संवाददाता सम्मेलन में एक बार फिर लालू परिवार पर बेनामी संपत्ति को लेकर बड़ा हमला किया. सुशील कुमार मोदी ने मीडिया को बताया कि लालू परिवार दिल्ली में 115 करोड़ की संपत्ति का मालिक है. सुशील मोदी ने कहा कि एबी एक्सपोर्ट कंपनी पर लालू परिवार का कब्जा है. उन्होंने कहा कि एबी एक्सपोर्ट कंपनी के 98 फीसदी शेयर लालू के बड़े बेटे तेज प्रताप यादव के नाम पर है. मोदी ने कहा कि लालू परिवार ने एक डायमंड कंपनी का शेयर भी हथिया रखा है. साथ ही, लालू के बेटे तेजस्वी और तेज प्रताप यादव डायमंड कंपनी के मालिक हैं. सुशील मोदी ने साफ कहा कि डिलाइट मार्केटिंग, एके इंफोसिस्टम के अलावा लालू परिवार के पास एक और कंपनी है, जिसकी करोड़ों की संपत्ति पर लालू परिवार ने कब्जा कर रखा है. सुशील मोदी ने कहा कि लालू परिवार को बिना सूद का पांच करोड़ रुपया कर्ज दिया गया. इस पांच करोड़ के बिना सूद वाले कर्ज से उसी साल लालू परिवार द्वारा दिल्ली में जमीन और मकान खरीदा गया. जमीन और मकान की कीमत भी पांच करोड़ रुपये थी. सुशील मोदी ने कहा कि जिस जमीन की कीमत 55 करोड़ रुपये से ज्यादा है वह पांच करोड़ में कैसे मिल गयी ? सुशील मोदी ने लालू परिवार से पूछा कि मुंबई के डायमंड व्यापारियों ने बिना सूद के पांच करोड़ रुपये का कर्ज एबी एक्सपोर्ट कंपनी को क्यों दिया ? मोदी ने कहा कि एबी एक्सपोर्ट ने 2007-2008 में मकान सहित पांच करोड़ की संपत्ति लालू यादव के परिवार को सौंपने के लिए क्यों खरीदी ? मोदी ने लालू परिवार से मीडिया के माध्यम से यह पूछा कि आखिर पचपन करोड़ की कीमत वाली जमीन और चार मंजिला मकान, जिसके निर्माण का खर्च ही केवल साठ करोड़ होगा, वह कहां से आयी और लालू परिवार को कैसे मिली ? सुशील मोदी ने एक बार फिर प्रेमचंद गुप्ता, ओमप्रकाश कत्याल और अशोक कुमार बंधिया जैसे उद्योगपतियों की चर्चा करते हुए कहा कि क्यों लालू परिवार को इन्होंने अपनी कंपनियां सौंप दी. सुशील मोदी ने नीतीश कुमार की चुप्पी पर भी सवाल खड़े किये. सुशील मोदी ने कहा कि मैं नीतीश कुमार को बोलने पर मजबूर कर दूंगा. उन्होंने कहा कि लालू नोटबंदी का क्यों विरोध कर रहे थे ? भ्रष्टाचार निवारण एक्ट के तहत सरकार कर सकती है कार्रवाई.